Molotopad eis nog slagoffers | Maroela Media
Molotopad eis nog slagoffers
Die berugte Moloto-pad in die noorde van Pretoria het Sondag die lewe van drie mense geëis.
Johan Pieterse, 'n woordvoerder van die Tshwane-nooddienste, sê drie voertuie en 'n taxi was in die noodlottige ongeluk betrokke. "Die ongeluk het omstreeks 15:00 naby die Roodeplaatdam plaasgevind," het Pieterse gesê.
Vanessa Jackson, 'n woordvoerder van ER24, het aan Maroela Media gesê volgens ooggetuies het 'n onbekende voorwerp van die agterkant van 'n bakkie in die pad geval. Die voertuig agter die bakkie het vir die voorwerp uitgeswaai en tussen aankomende verkeer ingery. Dit het 'n trompop botsing tot gevolg gehad, waarna die ander voertuig en taxi teen die twee voertuie gebots het.
Buiten die drie mense wat dood is, is 17 mense beseer, waarvan een persoon kritiek. Paramedici van verskeie nooddienste het na die beseerdes omgesien en hulle is per ambulans en helikopter na verskeie hospitale in die omgewing geneem vir verdere behandeling.